Oláh András

*[magunk vagyunk]*

*„Végy a szívből is valamit…”*

*(Kalász Márton)*

magunk vagyunk a képkeret

cellába zártuk a lényeget

villámok közt árva lett a szép

csak vacogó szív őrzi még a fényt

visszaút már nincs csak fájdalom

– stafétabotként most átadom –

a lebontott múltról sincs adat

– követjük vakon a holtakat

*felületi kezelés*

méred a gravitáció hullámait

ami kivonzott a térre

ahol sorompóba zárt

az a könnybe lábadt tekintet

most azért jöttél

hogy végre eltemesd

a hitvány sebesültet

a gyógyíthatatlant

hogy ne legyen több

fájdalom és elrontott emlék

a tér fakószürke és üres

üresebb mint a kivérzett

tegnapok amit most felnagyít

a búcsúnak hitt pillanat

pedig már tudod

soha nem lesz vége

a múlt nem műthető

és eltemetni sem lehet